runetrust/blame-folketinget-dk huggingface dataset:
Anne Baastrup (SF), 2003-03-18:
Så undrer det mig lidt, at Dansk Folkeparti tilsyneladende accepterer den meget stramme økonomiske politik over for kommunerne kombineret med grundtakstmodellen i relation til de meget vellykkede familieinstitutioner, vi har fået oprettet rundtomkring i landet, hvor mor og far sammen med barnet kunne udvikle nye måder at være sammen på, således at de rent faktisk kunne bevare barnet i egen familie. Jeg vil derfor høre fru Pia Kristensen, om fru Pia Kristensen sammen med SF i forbindelse med kommuneaftalerne vil prøve at presse regeringen til at holde sig for øje, at det her det er en dyr, midlertidig foranstaltning, hvor succesraten er meget stor.
Connie Hedegaard (KF), 2007-02-22:
Der var en – jeg tror, det var hr. Torben Hansen – der problematiserede, om andre end folk, der repræsenterer organisationer, kan blive repræsenteret i råd og bestyrelser, og det kan de godt, og det fremgår også af loven, at enkeltpersoner, sagkyndige osv. kan blive udpeget i den forbindelse.
John Dyrby Paulsen (S), 2012-01-19:
Derfor bliver jeg nødt til som svar på det spørgsmål, der nu er stillet to gange, og som jeg nu har svaret på to gange, at sige, at jeg bare vil understrege, at jeg synes, svaret ligger i det, når jeg siger, at skattereformen skal sænke skatten på arbejde.
Christine Antorini (S), 2015-04-10:
Så derfor tak for opbakningen til det forarbejde, der er lavet sammen med de frie skolers foreninger, for det er en utrolig vigtig dagsordenen, hvordan det er, vi laver et skoletilbud med udgangspunkt i, at alle børn, uanset om man så vælger folkeskole eller frie grundskoler, kan få den nødvendige støtte uden nødvendigvis at blive udskilt til et helt andet skoletilbud, medmindre det er det, der er det allerbedste for dem med de helt særlige behov, de måtte have.
Astrid Krag (S), 2011-12-08:
Jeg kan sige, at det ikke er ønskværdigt med en forceret proces, det er ikke ønskværdigt, at ikke alle har mulighed for at indgive høringssvar, inden vi her førstebehandler det, men vi har fra ministeriets side prioriteret det at kunne have en grundig dialog med Øfeldt Centret om det fremtidige administrationsgrundlag, og det mener jeg også har været en rigtig prioritering at foretage.
Henning Hyllested (EL), 2012-12-13:
Vi afviser selvfølgelig ikke, at man, hvis der ligger erfaringer rundtomkring, selvfølgelig skal drage dem ind, men vi er generelt imod – vi kan ikke se, det er vejen frem – at begynde at sænke nogle aldersgrænser, når vi har et problem med unge mennesker, især med unge mænd.
Dennis Flydtkjær (DF), 2020-04-23:
Hvis man ikke gør det, vil man opleve, at mange af gældsposterne, kan man sige, ryger ud over bagkanten og simpelt hen forsvinder, eller at man i hvert fald ville skulle bruge uforholdsmæssigt mange ressourcer på hele tiden at gældsafbryde, og det er heller ikke særlig praktisk.
Sophie Løhde (V), 2015-11-11:
Derfor kunne man også sige det lidt på en anden måde, nemlig at spørgsmålet, der er stillet her, jo i virkeligheden burde være stillet til Region Sjælland, og personligt kan jeg da godt undre mig over, at man har taget så vidtgående en beslutning i Region Sjælland.
Morten Østergaard (RV), 2006-11-15:
Men fru Henriette Kjær kan ikke engang formås til at dykke ned i det relativt overskuelige antal sager, hvor man kan få noget viden om de unge menneskers skæbne, som vi snakker om her, og hvor man kan få den klare indsigt, at der intet gøres fra de danske udlændingemyndigheders side for at hjælpe unge mennesker, som selv siger: Her er jeg ved at havne i et tvangsægteskab.
Marianne Jelved (RV), 2002-04-02:
Med det udgangspunkt vil vi gerne gå konstruktivt ind i udvalgsarbejdet, og efter at have hørt indenrigsministerens indlæg om beslutningsforslaget tror vi også, at vi vil få en rigtig konstruktiv og frugtbar bearbejdelse af beslutningsforslaget under udvalgsbehandlingen.
Martin Henriksen (DF), 2012-04-17:
I stedet for at man, som regeringen lægger op til, fjerner konsekvenserne – i hvert fald gør dem mindre – i forbindelse med at forældre sender deres børn på genopdragelsesrejser, kan justitsministeren så ikke se, at der er en vis idé i, at man understreger, at det er forældrene, der har ansvaret, fordi det er forældrene, der faktisk tager beslutningen om at sende deres børn på genopdragelsesrejse, og at det derfor er sådan, at man, hvis forældrene har opholdstilladelse i Danmark – det vil sige, at de ikke er danske statsborgere – så tager deres opholdstilladelse?
Jens Henrik Thulesen Dahl (DD), 2023-05-24:
Jeg er enig i, at der ligger en lang stribe af evalueringer på rigtig mange områder allerede, men vi mangler, som hr. Stinus Lindgreen også har sagt flere gange, et samlet overblik, og vi mangler en samlet konklusion på, hvordan vi skal lære af det her til fremtidige pandemier.
Naser Khader (RV), 2002-04-11:
Selv om foreningerne gerne vil eksperimentere f.eks. med at motivere utilpassede unge, er det de færreste, der har den fornødne risikovillige kapital til at gøre det. Idrætspolitisk Idéprograms opgave har ikke været og skal ikke være at overtage kommunernes opgaver i forhold til idrætten.
Charlotte Dyremose (KF), 2008-10-21:
lad mig så bruge den her anledning til endnu en gang at opfordre ministeren til, at vi snarest muligt får ændret lovgivningen om netop sognebåndsløsning, så vi kan få givet folkekirkens medlemmer mulighed for at løse sognebånd til alle fastansatte præster, uanset om de er ansat som tjenestemænd eller på overenskomst, for så er det for alvor muligt for folkekirkens medlemmer selv at vælge, hvor man vil have sin tilknytning uanset præstens ansættelsesforhold.
Svend Auken (S), 2001-02-21:
Og for så vidt angår 1.000 m2-kravet på udvalgsvarebutikkerne, har vi kun fraveget det til 1.500 og 2.000 m2, når det drejede sig om hhv. bydelscentre og egentlige storbyområder. Så vi har altså holdt os de her regler meget, meget efterretteligt, og vi har anlagt en restriktiv praksis - ikke med hensyn til rummelighed, for der må være en mulighed for at kunne udvikle detailhandelen herhjemme.
Marianne Jelved (RV), 2001-10-23:
Dahlgaard: Træerne vokser ikke ind i himlen. Nogle gange er man heldigere end andre gange, og jeg vil godt sige, at der har været et samarbejde i gang på dette område gennem længere tid, og der er den fælles holdning i den svenske og den danske regering, at der er nogle problemer, som skal løses.
Bente Dahl (RV), 2009-02-19:
Vi er positivt stemt over for B 33, og vi mener, der skal være et loft over renter, men ud over det skal der også sættes undersøgelser i gang, sådan at vi kan sikre en god udvikling på lånemarkedet, ikke mindst set i lyset af finans- og økonomikrisen, som lige er begyndt.
Jakob Ellemann-Jensen (V), 2018-05-09:
Det er og det skal i den grad fortsat være en fælles opgave at beskytte vores grundvand og at sikre, at vi trygt kan spise frugt og grønt fra dygtige danske landmænd, ligesom det i øvrigt er en fælles opgave at sikre bæredygtige og konkurrencedygtige forhold for fødevareerhvervet.
Tina Petersen (DF), 2010-05-21:
Man kan vel i bund og grund sige, at man i de her 10 år, der er gået, trods alt alligevel har opnået en del, og man kan sige, at man jo kun kan håbe på, at FN på det her møde, der skal finde sted til september, mere målrettet kræver, at dem, der har underskrevet det her med 0,7 pct. af BNI, også efterlever det.
Kaare Dybvad Bek (S), 2020-06-09:
Men sagen er, at hvis man fastholder den her renoveringsramme, kun på renoveringer, alle resterende år frem til 2050, kan der sådan set godt være en positiv formue, hvis man forudsætter, at man ikke fortsætter de initiativer, som er i eksempelvis parallelsamfundspakken, efter 2030, eller man ikke fortsætter nogle af de andre initiativer, som kan belaste økonomien.
Charlotte Broman Mølbæk (SF), 2025-11-21:
Så lovforslaget, vi behandler i dag, udspringer af den brede politiske aftale om 10-årsplanen for psykiatrien, og lovforslaget handler grundlæggende om at sikre unge mellem 18 og 24 år med let til moderat depression og angst hurtigere og bedre behandling med en ny rettighed og et nyt system.
Karsten Lauritzen (V), 2009-05-28:
Men jeg skal bare høre hr. Jesper Petersen, om han ikke kan bekræfte, at konsekvensen af det, hr. Jesper Petersen sagde under førstebehandlingen om indeksering af afgifterne ud fra lønudviklingen i stedet for prisudviklingen, vil betyde, at energiudgifterne vil stige med et beløb, der ligner 8 mia. kr. Er det korrekt, eller er det ikke korrekt?
Svend Auken (S), 2003-05-22:
Vores succesparameter skal ikke være energiprisen, elprisen i næste kvartal, og jeg tror også, ministeren selv havde en bemærkning om dette punkt. Vores succeskriterium er, at vi har en energisektor, som teknisk set er på niveau med og måske foran andre landes; som rummer en betydelig forsyningssikkerhed; som giver mange arbejdspladser, og som bidrager til at løse det måske allerstørste miljøproblem, vi står over for, nemlig de klimaforandringer, der er i gang som følge af udledning af drivhusgasser til atmosfæren.
Kristian Jensen (V), 2007-02-22:
Så vil jeg sige overordnet, at det er korrekt, at inddrivelsen har haft en svær start i SKAT, bl.a. fordi en lang række af de medarbejdere, der sad med opgaven tidligere, valgte ikke at følge med over i SKAT, og vi startede derfor med ca. 200 medarbejdere færre til at løse opgaven end det, vi havde regnet med, og det, man havde budgetteret efter.
Morten Bødskov (S), 2007-09-06:
For virkeligheden er jo, at man sagtens kunne forestille sig, at Dansk Folkeparti kunne få problemer, nu hvor man har brudt sit løfte om ikke at give skattelettelser, men igen er hoppet på vognen, har valgt VKO-flertallet og givet skattelettelser og undladt at investere i velfærd.
Lisbeth Bech-Nielsen (SF), 2025-03-13:
Der er flere, der har nævnt, at den her risikobaserede tilgang faktisk er en rigtig god måde at lave en forordning på, altså at man siger, at vi ikke skal lægge en masse byrder på virksomheder, som f.eks. kun producerer servicer eller produkter, som er lavrisikoprodukter.
Lars Løkke Rasmussen (V), 2003-03-25:
Det er jeg sådan set enig i, idet jeg har fuldstændig samme holdning til langturschauffører og søfarende og bygningshåndværkere og rejsemontører og alle mulige andre, som ligesom europaparlamentarikere må leve med ikke at kunne være på rigets territorium størstedelen af dagene i et kalenderår.
Gitte Seeberg (KF), 1997-11-19:
Da den konservative ordfører, hr. Brian Mikkelsen, ikke har mulighed for at være til stede her i dag, skal jeg på Det Konservative Folkepartis vegne læse ordførertalen op: Det Konservative Folkeparti kan kun tilslutte sig det her forslag, hvis det rent faktisk også vil lette behandlingen af klager fra borgere inden for skatte-, told- og afgiftsspørgsmål. Et af de afgørende punkter på vores dagsorden er at sikre, at forslag fra skatteministeren med løfte om administrative lettelser ikke indeholder en skjult agenda: at regelforenkling i virkeligheden betyder flere skatter.
Jann Sjursen (KRF), 2003-06-03:
Det kan godt være, at man bliver nødt til det under alle omstændigheder, men regeringen er i virkeligheden med sin skattepolitik med til at øge presset på efterlønnen og behovet for en reform af denne. Vi har en borgerlig-liberal regering, og med en borgerlig-liberal regering må man selvfølgelig forvente, at lov og orden er et kernepunkt.
Per Clausen (EL), 2010-02-09:
I en anden EU-debat ville jeg naturligvis tage det udsagn til mig og udnytte det hæmningsløst, men nu er vi altså i den situation, at vi forsøger at opnå politiske resultater og vælger altså at forstå de øvrige EU-venlige partiers udlægning af forsigtighedsprincippet som den rigtige.
Anne Grete Holmsgaard (SF), 2006-02-02:
Det lyder altså, som om hr. Vesselbo ikke har læst forslaget, så derfor vil jeg gerne have hr. Vesselbo til at bekræfte, at der i vores forslag netop ikke indgår afgiftslettelser, og at de 800 mio. kr. derfor enten er hentet ud af luften eller også er hentet ud af hr. Vesselbos eget indre, fordi han måske gerne vil have afgiftslettelser og dermed yderligere subsidiering af landbruget.
Theresa Scavenius (UFG), 2024-05-21:
Jeg vil bare gerne rose ordførerens tilgang til det her spørgsmål, altså at ordføreren kan se det her principielle i, at der netop er en sammenhæng mellem vores meget lukkede offentlighedslov og så de her problemer med, at det er svært at holde ministrene ansvarlige, netop fordi vi har et svagt Folketing, der jo ikke kan magte at holde et helt ministerium ansvarlig.
Karen Ellemann (V), 2016-11-11:
Det forekommer måske lidt pudsigt at stå her i dag, ugen efter at satspuljepartierne indgik et forlig – det er præcis 1 uge siden – et forlig, hvor et af initiativerne faktisk er, mener jeg, et meget, meget vigtigt grundlæggende initiativ, der handler om forebyggelse af vold i de nære relationer.
Martin Glerup (S), 1998-10-27:
Men der er også andre faktorer; det er ganske rigtigt, men den stribe af videnskabsmænd i FN's klimapanel og andre steder siger jo også, at verden skal skære emissionerne af drivhusgasser ned med 50-70 pct. for blot at holde sig på det niveau, vi har i dag, for blot at holde status quo.
Lisbeth Bech Poulsen (SF), 2014-05-13:
Det er selvfølgelig helt legitimt, men jeg kan ikke forstå, at man bruger det, at en fond på 410 mia. kr. ikke er stor nok, som et argument for, at man så slet ikke vil have en bankunion, og at de stramninger, der har været, ikke er stramme nok, så man heller ikke vil have det.
Nikolaj Villumsen (EL), 2018-01-19:
Mange virksomheder, kommuner og pensionskasser gør allerede et stort arbejde for ikke at gøre skade og for at overholde internationale retningslinjer, og jeg synes, vi skylder dem at sende et klart signal fra Folketingets side i dag – og det er heldigvis det, vi gør med det forslag til vedtagelse, som alle partier undtagen Dansk Folkeparti er blevet enige om – og vi skylder dem al den hjælp, de behøver, for at kunne tage ansvar.
Alex Vanopslagh (LA), 2024-05-29:
Det, jeg vil spørge sådan lidt mere specifikt ind til i forhold til fremtidsmulighederne for, at man kan få yderligere vækst, velstand og fremgang og måske også på sigt selvstændighed i Grønland, er, hvad ordføreren ser af muligheder i det potentielle kommende samarbejde med EU.
Astrid Krag (S), 2019-04-10:
Så det er jo en gruppe, som er helt central, når det kommer til fremtidens sundhedsvæsen, ligegyldigt om man så vil lave den reform, som regeringen vil, hvor man samler og centraliserer, eller om man vil lave det udspil, som Socialdemokratiet har foreslået, med stærkere nærhed.
Eyvind Vesselbo (V), 2012-03-20:
Jo, men vi foreslår jo også to ting, nemlig at man ophæver forbuddet, så der kan foregå en vielse, og så foreslår vi, at der udarbejdes et forslag, som Folketinget skal tage stilling til, men det skal komme ad en anden vej, end det er tilfældet med det nuværende forslag, nemlig indefra, havde jeg nær sagt, fra folkekirken.
Mattias Tesfaye (S), 2021-05-10:
Som det fremgår af beslutningsforslaget, vil forslagsstillerne fritage udlændinge fra vejledning om repatriering, hvis de har haft lovligt ophold i Danmark i mindst 15 år, ikke har modtaget kontanthjælpsydelser i mere end 3 måneder i de sidste 3 år og har bestået danskprøve 3 eller noget, der svarer til det.
Louise Schack Elholm (V), 2017-12-07:
Vi ønsker, at der gives mere tid til, at vi får disse konsekvenser mere grundigt belyst, før der tages endelig stilling til de foreslåede ændringer af aldersgrænserne, herunder eksempelvis at forslaget underkastes en nærmere vurdering i regi af Færdselssikkerhedskommissionen og Rådet for Sikker Trafik.
Poul Nødgaard (DF), 2003-05-26:
Hvorfor stemmer man så ikke, inden Folketinget slutter samlingen, for det beslutningsforslag, Dansk Folkeparti har fremsat om, at amterne ikke må nedlægge nogen sygehuse, før Strukturkommissionen er færdig med sit arbejde, og før vi har noget mere overblik over alt det der?
Orla Hav (S), 2017-01-18:
Det næste er, at borgeren så ikke får egentlige afslag, skriftlige afslag, som de kan gøre til genstand for en eventuel anke, og så oplever, at hvis de anker, er der ikke sket en egentlig sagsbehandling, forud for at den anke bliver sendt frem til Ankestyrelsen.
Nick Hækkerup (S), 2012-12-05:
Spørgeren giver mig ikke mange chancer ved først at lade så stort et spørgsmål hænge i luften og så stille et nyt spørgsmål, som er næsten lige så stort, men jeg prøver ikke desto mindre at yde spørgsmålene retfærdighed, også i den rækkefølge, som de er stillet.
Mai Mercado (KF), 2019-01-22:
Disse ønsker er sådan set forståelige, og med 30-årsjubilæet for børnekonventionen her i 2019 er det jo et godt tidspunkt at stoppe op og gøre status over, hvor langt vi er nået, hvor vi stadig mangler at sikre og beskytte børns rettigheder, og hvordan vi skal gøre det.
Poul Qvist Jørgensen (S), 2003-12-05:
Vi har den opfattelse, at vi egentlig har rigeligt med legale rusmidler i det danske samfund, og vi tror ikke rigtig på, at en legalisering af endnu et stof vil medføre et fald i det samlede forbrug; vi mener faktisk, at der tværtimod vil blive tale om et merforbrug.
Lennart Damsbo-Andersen (S), 2011-12-19:
Jeg er da ikke et øjeblik i tvivl om, at der er en lang række selvstændige, der lever, ikke nødvendigvis kummerligt, men i hvert fald har det svært i deres forretning og ikke nødvendigvis har særlig meget til rådighed, hverken til sig selv eller til deres familie.
Magnus Heunicke (S), 2021-05-19:
Det er jo rigtigt nok, at der er mange, mange gode ting, vi faktisk har lært teknologisk, fordi vi har været ude i en nødsituation, i forhold til hvordan vi kan få sundhedsvæsenet til at være mere relevant for borgerne i deres situation – der er vi slet ikke gode nok endnu.
Thor Möger Pedersen (SF), 2012-05-16:
Jeg kan derfor ikke komme med mere konkrete oplysninger med hensyn til den nærmere model, hvilke fødevarer der vil blive inddraget under afgiftsgrundlaget, afgiftsatser osv. Jeg må foreløbig henvise til finanslovaftalen for 2012, hvor det fremgår, at afgiften i højere grad skal omfatte varer, som tegner sig for en stor del af danskernes forbrug af tilsat sukker, og som ikke allerede er afgiftspligtige.
Esben Lunde Larsen (V), 2013-02-21:
Det er bestemt ikke bare i Ringkøbing; det er også i Lemvig og på Lolland-Falster; det er på Vestsjælland; det er alle mulige steder, virkeligheden er, og hvor den ser anderledes ud end lige for de embedsmænd, som ministeren omgiver sig med, eller i den sfære, som ministeren selv bevæger sig i.
Mogens Jensen (S), 2010-11-10:
Nu er det jo sjovt nok, at ministeren refererede til tidligere statsminister Anders Fogh Rasmussens udtalelser dengang om, at man slet ikke forsøgte at lægge pres på Danmarks Radio, og så ser vi jo alligevel, og ministeren erkender det jo, en lang række eksempler på, at det rent faktisk er sket.
Jørn Dohrmann (DF), 2006-05-03:
Hvis det, vi taler om, kun er intentioner, så er vi selvfølgelig fuldstændig enige, men vi er bare fuldstændig uenige i den måde, det ligesom er lagt op på her med alle de, jeg vil kalde det store huller, der er i det fremsatte forslag.
Christian Rabjerg Madsen (S), 2015-10-22:
Altså, du har sagt, at I ønsker at skubbe regeringen, men svar nu bare helt klart på spørgsmålet: Hvor stor ønsker hr. René Christensen og Dansk Folkeparti at væksten skal være i den offentlige sektor, for at DF er klar til at lukke en finanslovsaftale med regeringen?
Elisabeth Arnold (RV), 2004-03-16:
dette forslag, som det står her, med nøjagtig de frister, der er nævnt, men jeg synes, det er et vigtigt mål for et samfund at have nogle pejlemærker og sige, at det altså f.eks. ikke må tage længere tid end sådan og sådan at gennemføre en banal sagsbehandling i kommunerne, eller at der f.eks. ikke må gå længere tid, før man kommer ind og afsoner i fængslerne, end så og så lang tid.
Keld Albrechtsen (EL), 2003-05-08:
Jeg vil bare i al stilfærdighed gøre opmærksom på, at der er en ejendommelig modsætning i, at Socialdemokratiet gik imod dansk deltagelse i krigen med det argument, at der ikke var noget FN-mandat, og at man nu stemmer for dette forslag med den begrundelse, at der ikke er et FN-mandat.
Henrik Frandsen (M), 2023-03-29:
Det sidste er, at vi også på det tidspunkt gav udtryk for, at vi skulle have set opbygningen af Justitsministeriet igennem og se på, om det måske skulle opdateres, så der blev mere fokus på lovkvalitet på det område, og det tænker jeg er noget af det i forhold til Dybvad osv., som vi arbejder videre med i det spor.
Rikke Karlsson (DF), 2006-10-26:
Da Dansk Folkepartis grønlandsordfører, hr. Søren Espersen, er fraværende, skal jeg på hans vegne forelægge følgende: Det bliver en stor og god dag for såvel Grønland som rigsfællesskabet, når vi om nogle uger her i Folketinget, formodentlig enstemmigt, vil kunne vedtage, at Grønland får egne pengesedler, og det er med stor fornøjelse, at Dansk Folkeparti siger ja til forslaget.
Anders Fogh Rasmussen (V), 2003-05-20:
Og der tror jeg hr. Villy Søvndal må give mig ret i, at hvis det bliver tilfældet, så har Danmark jo i hvert fald et problem, og det problem har hr. Villy Søvndal i sin tid været med til at skaffe os. Sådan er der altså nogle ting, der skal afklares, før vi kan give et svar.
Hans Kristian Skibby (DF), 2006-10-25:
Men hvis nu man kigger eksempelvis på det nye Statsfængsel Østjylland, hvor man jo har en fængselsfunktionærledelse, så har Connie Thonsgaard, som er talsmand for de ansatte, eksempelvis udtalt til Horsens Folkeblad den 13. oktober, at man i forbindelse med det nye statsfængsel har tanker i gang om, hvorvidt man overhovedet skal ansætte en fængselsimam i det nye fængsel, som jo også har mange indsatte med muslimsk baggrund.
Jakob Axel Nielsen (KF), 2006-10-05:
Det må jo betyde, at fru Marianne Jelved mener, at der er nulvækst, for fru Marianne Jelved kan jo ikke være ved sine fulde fem og mene, at der ikke er tilført yderligere 31 mia. kr. til den offentlige sektor, mens der har været skattestop.
Pernille Vigsø Bagge (SF), 2008-05-07:
Jeg vil godt slå helt fast, at SF absolut hylder den danske aftalemodel, men den danske aftalemodel har ikke været i stand til at løfte ligelønsproblemet hertillands, og det er ikke noget nyt, hverken for SF eller for den siddende regering, skulle jeg hilse og sige.
Karsten Hønge (SF), 2023-11-14:
Grønland og Færøernes repræsentanter skal i alle de sammenhænge, hvor det overhovedet kan lade sig gøre, være tilstede selv og høre argumenterne fra amerikanerne eller høre, hvad det er, der sker i det nordiske samarbejde, så man i alle sammenhænge som udgangspunkt bare er med om sine egne forhold.
Ole M. Nielsen (KRF), 1998-04-15:
Vi kender problemet ved at lave et belastningsindeks, men vi skal finde en form, der er bedre end den bevidstløse værdiafgift, eventuelt en model med en afgift efter behandlingshyppighed, altså samme afgift pr. hektar uafhængig af, hvilket produkt man bruger, men varieret efter, hvor meget man bruger, og beregnet ud fra den anbefalede normaldosering af hvert enkelt produkt.
Mette Frederiksen (S), 2013-11-26:
Så jeg anerkender fuldt ud diskussionen om både fortrængninger og det konkurrenceforvridende, men jeg appellerer også til både politisk og i såvel offentlig som privat sektor, at vi i fællesskab får skabt de åbninger, så vi kan flytte mennesker fra en passiv tilværelse på kontanthjælp eller fra aktivering til en hverdag, hvor man har kollegaer, og hvor man kan være omfattet af en indsats, der både giver mening for det enkelte menneske og for samfundet som et hele.
Kirsten Brosbøl (S), 2015-05-21:
De ønsker også at vende bevisbyrden, så lodsejerne ikke skal bevise, at vandløbsvedligeholdelse ikke skader visse dyrearter i Natura 2000-områder, men at det i stedet bliver op til kommunerne at bevise, at en ændret vedligeholdelse ikke strider mod EU-retten.
Bent Bøgsted (DF), 2014-04-03:
Det lyder jo godt, for når man tager a-kassen ASE's undersøgelse, ser man, at 69 pct. af virksomhederne svarer, at G-dagene mindsker deres lyst til at ansætte nye medarbejdere, og at 62 pct. siger, at G-dagene medvirker til, at de har mindre lyst til at drive og udvikle deres virksomhed.